Document ID: 32011R0361
Publication Date: 2011-04-13

Title and Content:
KOMISIJAS ĪSTENOŠANAS REGULA (ES) Nr. 361/2011
(2011. gada 13. aprīlis)
par atļauju izmantot Enterococcus faecium NCIMB 10415 kā barības piedevu gaļas cāļiem (atļaujas turētājs DSM Nutritional products Ltd, ko pārstāv DSM Nutritional Products Sp. z o.o) un grozījumiem Regulā (EK) Nr. 943/2005
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
tā kā:
(1)
Regulā (EK) Nr. 1831/2003 ir noteikts, ka piedevu izmantošanai dzīvnieku barībā jāsaņem atļauja, kā arī paredzēts šādas atļaujas piešķiršanas pamatojums un kārtība. Minētās regulas 10. pantā ir noteikts, ka atkārtoti jāvērtē piedevas, kuru lietošana ir atļauta saskaņā ar Padomes Direktīvu 70/524/EEK (2).
(2)
Atbilstoši Direktīvai 70/524/EEK preparātu Enterococcus faecium NCIMB 10415 ar Komisijas Regulu (EK) Nr. 1288/2004 (3) atļāva izmantot kā barības piedevu bez termiņa ierobežojuma teļiem līdz sešu mēnešu vecumam, ar Komisijas Regulu (EK) Nr. 943/2005 (4) - gaļas cāļiem un gaļas cūkām, ar Komisijas Regulu (EK) Nr. 1200/2005 (5) - sivēnmātēm, ar Komisijas Regulu (EK) Nr. 252/2006 (6) - sivēniem un ar Komisijas Regulu (EK) Nr. 102/2009 (7) - kaķiem un suņiem. Pēc tam saskaņā ar Regulas (EK) Nr. 1831/2003 10. panta 1. punkta b) apakšpunktu minēto piedevu kā esošu lopbarības līdzekli iekļāva Kopienas lopbarības piedevu reģistrā.
(3)
Saskaņā ar Regulas (EK) Nr. 1831/2003 10. panta 2. punktu un saistībā ar šīs regulas 7. pantu tika iesniegts pieteikums atkārtoti novērtēt preparātu Enterococcus faecium NCIMB 10415 kā barības piedevu gaļas cāļiem, pieprasot to klasificēt piedevu kategorijā “zootehniskās piedevas”. Pieteikumam bija pievienotas Regulas (EK) Nr. 1831/2003 7. panta 3. punktā noteiktās ziņas un dokumenti.
(4)
Eiropas Pārtikas nekaitīguma iestāde (“iestāde”) 2010. gada 22. jūnija atzinumā (8) secināja, ka ieteiktajos izmantošanas apstākļos preparātam Enterococcus faecium NCIMB 10415 nav nelabvēlīgas ietekmes uz dzīvnieku veselību, cilvēku veselību vai vidi un ka šī piedeva var palielināt gaļas cāļu galīgo ķermeņa masu. Iestāde uzskata, ka īpašas pēcpārdošanas uzraudzības prasības nav nepieciešamas. Iestāde pārbaudīja arī ziņojumu par barībā esošās barības piedevas analīzes metodi, kuru iesniegusi ar Regulu (EK) Nr. 1831/2003 izveidotā Eiropas Savienības references laboratorija barības piedevu jomā.
(5)
Enterococcus faecium NCIMB 10415 novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādējādi šo preparātu jāļauj izmantot, kā norādīts šīs regulas I pielikumā.
(6)
Ar šo regulu tiek piešķirta jauna atļauja, tāpēc Regulā (EK) Nr. 943/2005 ir jāsvītro ieraksts par Enterococcus faecium NCIMB 10415 izmantošanu gaļas cāļiem.
(7)
Tā kā izmaiņas atļaujas piešķiršanas nosacījumos nav saistītas ar drošības apsvērumiem, ir lietderīgi paredzēt pārejas periodu, kurā izlietot esošos premiksu un barības maisījumu krājumus.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
I pielikumā norādīto preparātu, kas iekļauts piedevu kategorijā “zootehniskās piedevas” un funkcionālajā grupā “zarnu floras stabilizatori”, ir atļauts izmantot kā piedevu dzīvnieku ēdināšanā saskaņā ar minētajā pielikumā ietvertajiem nosacījumiem.
2. pants
Regulas (EK) Nr. 943/2005 I pielikumu aizstāj ar šīs regulas II pielikuma tekstu.
3. pants
Premiksus un barības maisījumus, kas satur Enterococcus faecium NCIMB 10415 un kas ir marķēti saskaņā ar Direktīvu 70/524/EEK, var turpināt laist apgrozībā un lietot, līdz būs beigušies krājumi.
4. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 13. aprīlī

Classification:
Level 1 Categories: 100149
100157
100156
Level 2 Categories: 100259
100215
100250
Level 3 Categories: 711
1277
6052
2711
1268
All Categories: 1224
4743
6052
6569
768